text: Pistolrøver tog flugten med tog – det skulle han aldrig have gjort
  25 februar 2019 kl. 13.40
  En maskeret mand med pistol truede sig til udbytte med fra nyåbnet Meny i Fredericia. Men han slap ikke heldigt fra flugten.
  - Han valgte den forkerte politikreds at flygte i.
  Sådan siger vagtchef hos Sydøstjyllands Politi, Jørn Lindhardt, om mandagens væbnede røveri mod en nyåbnet forretning i Fredericia.
  Jørn Lindhardt, vagtchef, Sydøstjyllands Politi: "Vi sendte styrkerne til Vejle Banegård. Der blev han anholdt i toget med både pistol og udbytte."
  Klokken 12.48 fik politiet anmeldelse om et røveri mod Meny på Indre Ringvej 25 i Fredericia, der slog dørene op for første gang i torsdags.
  En maskeret og pistolbevæbnet kommer ind, truer sig til et endnu ukendt beløb og stikker af – i et lidt alternativt køretøj.
  Der er nemlig kun få minutters gang til fods fra forretningen til Fredericia Banegård.
  - Et vidne ser ham hoppe på toget i Fredericia mod Aarhus, forklarer vagtchefen og fortsætter:
  - Vi sendte styrkerne til Vejle Banegård. Der blev han anholdt i toget med både pistol og udbytte.
  Politiet fik også et tip om en medgerningsmand.
  - Han sad også i toget, så ham anholdte vi også, slutter Jørn Lindhardt.
  Politiet er netop nu i gang med afhøringerne, så det er for tidligt at sige mere om både gerningsmændene og udbyttet.
  